《山居约马自牧同隐》
宋代·王称

卜筑远嚣尘，松泉落涧滨。山云常共醉，海月不羞贫。

看竹琴留客，寻芝鹿傍人。露巾裁落芰，野饭荐香芹。

树变啼园鸟，溪游纵壑鳞。蕙床眠薄暝，桂酒赏芳春。

入社高僧共，寻山短屐频。市城能扫迹，迟尔结为邻。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。